## Educació invertirà 31 milions d’euros per a finalitzar la construcció de quatre centres d’Educació Especial

*** S’acabarà la construcció dels centres d’Educació Especial (CEE) Gargasindi de Calp, Comarcal Raquel Payà de Dénia, Alberto Tortajada d’Algemesí i El Somni d’Alacant
* La Conselleria d’Educació està elaborant un pla d’actuació concret per a la millora, adequació i modernització de les instal·lacions dels centres d’Educació Especial de la Comunitat Valenciana**

La Conselleria de Cultura, Educació, Universitats i Ocupació invertirà al voltant de 31 milions d’euros per a finalitzar la construcció de quatre Centres d’Educació Especial (CEE). Es tracta del CEE Gargasindi de Calp, el CEE Comarcal Raquel Payà de Dénia, el CEE Alberto Tortajada d’Algemesí i el CEE El Somni d’Alacant.

Amb les modificacions pressupostàries, la construcció/reposició amb ampliació de la parcel·la i la demolició dels edificis existents del CEE Público Gargasindi de Calp ascendirà a 7.820.842,82 euros; la nova construcció del CEE Público Comarcal Raquel Paya de Dénia ascendirà a 8.261.654,85 euros; la nova construcció del CEE Público Alberto Tortajada d'Algemesí a 6.724.904,10 euros; i la construcció del CEE Público El Somni d'Alacant per un import de 8.056.471,56 euros.

La Conselleria d’Educació està elaborant un pla estratègic d’infraestructures, dins del qual s’engloba un pla d’actuació concret per a la millora, adequació i modernització de les instal·lacions dels centres d’Educació Especial de la Comunitat Valenciana, a través de la col·laboració entre la Direcció General d’Infraestructures Educatives i la Direcció General d’Innovació i Inclusió Educativa.

La Direcció General d’Infraestructures Educatives assumirà a partir d’ara la gestió de les actuacions per a la construcció de centres d’Educació Especial, així com de la rehabilitació, adequació, condicionament o ampliació dels ja existents. “Tot això repercutirà en millores en aules, espais comuns, àrees de teràpia i l’accessibilitat, i amb això es garantirà que totes les instal·lacions siguen aptes per a persones amb diverses capacitats a través de solucions arquitectòniques específiques que faciliten la integració i el seu desenvolupament”, ha afirmat el director general d’Infraestructures Educatives, José María Larena.

D’esta manera, s’ha fet una anàlisi de l’estat en el qual es troben els 29 centres d’Educació Especial de la Comunitat Valenciana, a través del qual s’ha determinat la necessitat imminent d’actuacions que donen resposta a les necessitats reals de l’alumnat d’estos centres.

**Actuacions en CEE del pla Edificant**

En el cas de les actuacions delegades als ajuntaments a través del pla Edificant, i per a les quals encara no s’haja iniciat el procés d’obres, s’estudiarà la possibilitat que la Direcció General d’Infraestructures Educatives també assumisca la gestió relativa a centres d’Educació Especial.

Un exemple és el CEE Comarcal Carmen Picó d’Alzira que requerix la seua reposició en un solar diferent per a allotjar un perfil escolar de 120 llocs i 18 unitats, amb un pressupost estimat de més de 10 milions d’euros. Esta actuació es troba en fase prèvia del programa Edificant, en procés de revisió, ja que la memòria presentada per l’Ajuntament requerix una modificació important quant al disseny estructural inicial.

Així mateix, s’ha proposat una modificació del pressupost amb un increment de més del 8 % per al CEE Albanta de Sagunt amb l’objectiu de poder finalitzar les obres de millores essencials en la seguretat estructural del centre. D’esta manera, el cost total per a dur a terme les millores d’este centre suposa una inversió total d’1.017.823,02 euros.

El Consell, en la seua sensibilització i compromís amb la millora de les instal·lacions dels centres d’Educació Especial, s’ha marcat l’objectiu de proporcionar un entorn adequat, segur, adaptat i inclusiu en el procés d’aprenentatge i desenvolupament de tot alumnat amb necessitats educatives especials de la nostra Comunitat.

Fecha: 15/07/2024